  Григорий Фомин Анжелика Тихонова корреспондент 2022-тӥ арын Удмуртиысь эмъюртъёсы 300 пала егит эмчиосты кутозы. Со сярысь элькунысь тазалыкез утёнъя министерстволэн пресс-службаез ивортӥз. Туэ Ижкарысь эм академиез 522 егитъёс йылпумъялозы – со терапевтъёс, педиатръёс но стоматологъёс. Кӧняез ке соос пӧлысь дышетсконзэс ординатураын азьланьтозы, нош кылемез оштолэзь пумозь уж инты быръёзы. Эмчиосты али ужась эмъяськонниосын сяна, «Модернизация первичного звена здравоохранения» программая пуктӥськись поликлиникаосын но амбулаториосын но возьмало. Егит ӧнерчиос «Здравоохранение» йӧскалык ӵектос улсын кун юрттэт басьтыны быгато. Удмуртиысь тазалыкез утёнъя министрлэсь ужзэ быдэсъясь Наталья Якимова верамъя, эмъюртъёсысь валтӥсь эмчиос котькуд ӧнерчи понна нюръяськыны дась. « Удысэ лыктӥсьёс понна трос луонлыкъёс вань. Гуртэ ужаны лыктыны мылкыд карисьёслы «Земский доктор» но «Земский фельдшер» программаосъя тыронъёс вань. Мукет каръёсы туж кулэ ужинтыосы лыктӥсьёслы улосвыл коньдэтысь одӥг пол тыриськись 300 но 500 сюрс манет тыр юрттэт чакламын. Куд-ог гурт ёросъёсын егит ӧнерчиослы улон инты висъяны яке ипотека понна нырысь тыриськонэн юрттыны дасесь. Нош валтӥсез, со коллективын юрттэт но мылкыд, визь-кенеш сётон » Наталья Якимова, Удмуртиысь тазалыкез утёнъя министрлэн ужъёссэ быдэсъясь Туэ Удмуртиысь эмъюртъёсы целевой амалэн – элькун коньдэт чотын дышетскем – 200-лэсь трос ӧнерчиос лыктозы. Соос пӧлын 112 терапевтъёс но педиатръёс, сюбег ӧръя 109 ӧнерчиос. « Али Удмуртиысь тазалыкез утён сӧзнэтын 653 эмчиослы кулэяськонмы вань. Тужгес тырмисьтэм ӧнерчиос сярысь верано ке, нырысетӥ интыын терапевтъёс, бӧрысь педиатръёс но стоматологъёс. Сюбег ӧръя ужасьёс пӧлын анестезиолог-реаниматологъёс, хирургъёс, акушер-гинекологъёс туж уг тырмо » Наталья Якимова, Удмуртиысь тазалыкез утёнъя министрлэн ужъёссэ быдэсъясь Тодэ вайытом,  Вотка ёрос эмъюртэ 2022-тӥ арын вить эмчиосты кутозы. Тегъёс: Тазалык Удмуртия эмчиос Ижыськунэмакадемия  